נעמי פולני ומשה להב במפגש בכניסה למסעדת "צל תמר" בעמק הירדן ליד קיבוץ אשדות יעקב איחוד
נעמי פולני עם הצ'יזבטרון בספטמבר 1949. לידה חיים חפר וגדעון זינגר, ומימין שני מלמעלה שייקה אופיר
**נעמי פולני** (4 באוגוסט 1927 – 15 באפריל 2024) הייתה זמרת, שחקנית, מפיקה מוזיקלית, מעבדת מוזיקלית, עורכת, כוריאוגרפית ובמאית ישראלית. מזוהה בעיקר כבמאית הלהקות הצבאיות בראשית דרכן, וכמייסדת ובמאית להקות "התרנגולים" ו"החמציצים". כלת פרס ישראל בתחום אמנות הבמה: תיאטרון ומחול לשנת ה'תשע"ט (2019).

ביוגרפיה
--------

פולני נולדה ליחיאל פולני ועדה לבית חיסין בתל אביב. היא נכדתו של ד"ר חיים חיסין, ממייסדי העיר תל אביב, שעלה ארצה מבלארוס (אז חלק מהאימפריה הרוסית). הוריה דיברו עם הילדים רק עברית, אולם נהגו לשיר ברוסית.
היא למדה משחק בתיאטרון "האוהל" ומחול אצל גרטרוד קראוס. לאחר שסיימה את לימודיה בגימנסיה הרצליה הצטרפה לפלמ"ח, הייתה חברת ההכשרה המגויסת בקיבוץ חצרים והשתתפה בליווי השיירות לירושלים. עם פרוץ מלחמת העצמאות הייתה ממקימי להקת הבידור של הפלמ"ח, הצ'יזבטרון, ואחת הכוכבות הבולטות של הלהקה. פולני הגיעה ללהקה בהמלצתו של שייקה אופיר, שהתוודע לכישרונה בתיאטרון "האוהל". במיוחד זכורה שירת הסולו שלה בשיר "היו זמנים" והדואט שלה עם שייקה אופיר בשיר "היי הג'יפ". לתקופה קצרה בעת המלחמה השתתפה גם בהופעותיה של הלהקה הצבאית הארצית, ובה בלטה בקטעי חיקוי.

עם פירוק הצ'יזבטרון לאחר המלחמה, החלה לשחק בתיאטרון הקאמרי (בהצגה "מלכת שבא" 1951). לאחר מכן, למדה מוזיקה אצל הרברט ברין וריקוד אצל הכוריאוגרפית נועה אשכול, והשתתפה ב-1955 ברביעיית המחול של אשכול במופע "ריקוד קאמרי". בשנות החמישים הפכה לבמאית הלהקות הצבאיות, שהיו אז בראשית דרכן. בשנים 1958–1961 עבדה עם להקת פיקוד הצפון, עם להקת גייסות השריון ועם להקת הנח"ל. פולני הייתה אחראית לבימוי, להעמדה ולעיבודים המוזיקליים, והתבססה על מתכונת תוכניותיה של להקת הצ'יזבטרון, שהורכבו משירים וממערכונים. כמו כן הלחינה ללהקת גייסות השריון את השיר "על גדות הירקון" על פי מילים של חיים חפר. בעבודתה עם הלהקות הצבאיות ביימה פולני את הזמרים כך שתנועות גופם יבטאו את משמעות מילות השירים בעזרת משחק ופנטומימה. סגנון העמדה זה התקבע בלהקות הצבאיות במשך שנים רבות. פולני תרמה גם לקידום העיבודים המוזיקליים של הלהקות שאיתן עבדה, ובין היתר טיפחה עיבודים קוליים בשישה קולות או יותר ויזמה את החידוש של ביצועי השירים בפי גברים בלבד או בפי נשים בלבד.

בשנת 1960 ביקשו מפולני כמה ממשוחררי להקות הנח"ל, בהם יהורם גאון, ישראל פוליאקוב, ליאור ייני וחנן גולדבלט להמשיך לעבוד יחד. פולני קיבצה משוחררי להקות צבאיות נוספים איתם עבדה, והקימה את להקת "התרנגולים". היא ביימה את הלהקה באותו סגנון העמדה של להקה צבאית, וגם הרפרטואר היה מורכב בחלקו מפזמוני להקות צה"ל ופזמונים מוכרים נוספים. לצד זאת, חיפשה חומר חדש ומקורי אצל מיטב היוצרים של התקופה (כמו חיים חפר, ע. הלל וסשה ארגוב) והייתה מעורבת בבחירת השירים, בהפנייתם למלחינים ובתהליך עיבודם. היא חילקה את תוכניות הלהקה לנושאים שונים (שכונה, צבעים ועוד), ובחרה שירים על פי אותם נושאים. להקת התרנגולים התפרקה ב-1963 לאחר שהעלתה שתי תוכניות.

לאחר פירוק "התרנגולים", הקימה פולני ב-1966 את להקת "החמציצים" שהייתה מורכבת מארבעה מחברי "התרנגולים", אך הלהקה לא זכתה להצלחה רבה והתפרקה לאחר תקופה קצרה. ב־1968 הוזמנה פולני לחזור לעבוד עם להקת הנח"ל ולהכין תוכנית בסגנון "התרנגולים" ו"החמציצים". למרות השקעתה הרבה לא זכתה תוכנית זו להצלחה, והיא הורדה לאחר שתי הופעות בלבד.

לאחר מכן שימשה פולני כמעבדת מוזיקלית במספר תוכניות רדיו בקול ישראל (ביניהן התוכנית "משירי תנועות הנוער", שהפכה לאלבום שיצא ב-1974), ועסקה בהוראת מוזיקה ובבימוי אירועים שונים באזור מגוריה בעמק הירדן. בשנת 1998 העלתה במסגרת פסטיבל ישראל את המופע "התרנגולים חוזרים", שהיה חידוש לשירי להקת התרנגולים בביצוע זמרים צעירים, בהם בנה יותם ייני וירון אלדמע.

בשנת 2006 שיחקה פולני בסרטו של עודד דוידוף, "מישהו לרוץ איתו", שפתח את פסטיבל הקולנוע ירושלים.
בשנת 2009 שיחקה בהצגה "איולף הקטן" מאת הנריק איבסן בתיאטרון הבימה. ב-2015 הופיעה בסרטו של אלעד קידן, "היורד למעלה".

בשנת 2017 הוציאה את הסינגל "קח את ליבי" אותו הלחינה ושרה למילים של חיים חפר. באותה שנה השתתפה בתפקיד אורח בסדרה "רון" ששודרה ב-yes.

בשנת 2020 כיכבה בסרט הקצר "לשחק חולשה" של הבמאי מעיין שוורץ שזכה במקום הראשון בפסטיבל קולנוע דרום, מנימוקי השופטים: "פורטרט יוצא דופן, שלם ומרגש מאד, המשלב בין כלים עלילתיים ודוקומנטריים, שמצליח לספר הרבה בזכות משחקה המפעים והחד-פעמי של הגיבורה נעמי פולני. סיפור על זקנה ופגיעות ולצידן תאווה בלתי מתפשרת לחיים".

הוקרה
-----

נעמי פולני זכתה בפרס משה הלוי לאמנות הבמה מטעם עיריית תל אביב בשנת 2001.

ב-13 בנובמבר 2007 קיבלה את פרס אקו"ם על מפעל חיים. כמו כן, קיבלה אות הוקרה מאוניברסיטת בר-אילן על תרומתה לזמר העברי.

בשנת 2017 נערך ערב הוקרה לכבודה לרגל יום הולדתה ה-90 בפסטיבל עין גב.

באפריל 2018 קיבלה אות הוקרה מיוחד מנשיא המדינה ראובן ריבלין, בטקס יום העצמאות ה-70 בבית הנשיא.

בשנת 2019 בישר שר החינוך נפתלי בנט לנעמי פולני על זכייתה בפרס ישראל לשנת ה'תשע"ט בתחום התיאטרון והמחול: "פועלה התרבותי העשיר העניק לנו עשרות יצירות מחול, תיאטרון ומוזיקה. נעמי, שבמלחמת העצמאות הייתה מכוכבות להקת הפלמ"ח, היא לוחמת תרבות אמיתית".

חיים אישיים
-----------

נעמי פולני נישאה ב-1963 לזמר ולשחקן ליאור ייני. לזוג נולדו שני ילדים: השחקן והזמר יותם ייני (1964), שהופיע בהרכב האיחוד של התרנגולים והיה שחקן בתיאטרון חיפה, ואיה (1968) - אחות במקצועה. שניהם חזרו בתשובה בהתבגרותם. בני הזוג התגרשו ב־1970.

פולני התגוררה החל משנות ה-80 של המאה ה-20 במושבה כנרת. נפטרה ב-15 באפריל 2024, בגיל 96.

קישורים חיצוניים
----------------

ויקישיתוף מדיה וקבצים בנושא **נעמי פולני** בוויקישיתוף

* נעמי פולני, במסד הנתונים הקולנועיים IMDb (באנגלית)
* נעמי פולני, באתר ספוטיפיי
* נעמי פולני, באתר MusicBrainz (באנגלית)
* נעמי פולני, דף שער בספרייה הלאומית
* נעמי פולני, באתר MOOMA (בארכיון האינטרנט)
* נעמי פולני, בארכיון הבימה
* נעמי פולני, באתר פרס ישראל
* ארכיון **נעמי פולני**, בספרייה הלאומית
* מידע על נעמי פולני בקטלוג הספרייה הלאומית
* נעמי פולני, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* נעמי פולני, באתר הפלמ"ח
* תמר סוקניק, מדי פעם סשה היה משמיע לי שירים, באתר הארץ, 12 בנובמבר 2007
* רון גרנות, "אני רק רוצה את הכסף", באתר nana10‏, 7 בנובמבר 2007
* אליען לזובסקי, נעמי פולני יותר אופטימית בקיץ, באתר nrg‏, 30 בינואר 2009
* יונתן אסתרקין, בשביל הכיף: שיחה עם נעמי פולני, באתר nrg‏, 29 בספטמבר 2009
* בן שלו, עכבר העיר אונליין, נעמי פולני ו"התרנגולים": חבר'ס יוצאים מן הכלל, באתר הארץ, 24 בספטמבר 2010
* אור שדה, על כרעי תרנגולת: נעמי פולני עדיין מקוששת פרנסות, באתר nrg‏, 24 בספטמבר 2010
* נטע יערי ולירון זייד, ‏חבריה של הבמאית הוותיקה נעמי פולני: "חייבים להציל אותה - מהר", באתר ‏מאקו‏, 21 בנובמבר 2013
* ערן נבון, "אני לא זועקת לעזרה", באתר ישראל היום, 6 בדצמבר 2013
* דליה גוטמן, "הקשיבי, יפתי, קרה לי משהו מפעים. אני אזרח תמים, ופתאום, שי כזה", באתר Xnet‏, 14 באוקטובר 2015 סרטונים
* שגיא בן נון‏, נעמי פולני: יהורם גאון צדק כשאמר שמוזיקה ים-תיכונית היא "זבל" ומירי רגב "בורה", באתר וואלה!‏, 3 באוקטובר 2016
* אתר למנויים בלבד בן שלו, לביאת הזמר העברי שומרת באורח פלא על רעננות, באתר הארץ, 19 בפברואר 2017
* תמר זיגמן, "נעמי עשי זאת שוב": נעמי פולני מספרת כיצד התחילה לנגן, בבלוג "הספרנים" של הספרייה הלאומית, 15 באוגוסט 2017
* נצחיה יעקב, "הוקרה תמיד היתה. כסף אני צריכה", באתר ישראל היום, 21 ביוני 2018
* גיבור תרבות: תוכנית רדיו המוקדשת כולה לנעמי פולני, בהגשת ד"ר דן ערב, ד"ר דוד גורביץ' ויונתן גת: להאזנה
* הזאת נעמי, בביצוע רונית אופיר, וידאו קליפ של השיר באתר יוטיוב
* אתר למנויים בלבד אריאנה מלמד, כלת פרס ישראל, נעמי פולני: "וכל זה לשם מה? לא נחוץ לי פרסום", באתר הארץ, 7 במאי 2019
* דודי פטימר, ‏"היסטריה מהשנייה הראשונה": נעמי פולני והתרנגולים חוזרים להתחלה, באתר מעריב אונליין, 8 במאי 2019
* ליאת רון, ‏בגיל 92 נעמי פולני לא מתרגשת מפרס ישראל: "אומרים תודה. אבל חבל שאין בו יותר מהקלה ל-3 חודשים", באתר גלובס, 9 במאי 2019
* איריס לנה, הילה זקסנברג, כתב הסתרים של נעמי פולני, בבלוג "הספרנים" של הספרייה הלאומית, מאי 2019
* צליל מכוון | נעמי פולני, סרטון בערוץ "כאן 11 - תאגיד השידור הישראלי", באתר יוטיוב (אורך: 27:57)

הערות שוליים
------------

1. ↑  כלת פרס ישראל, היוצרת נעמי פולני, הלכה לעולמה בגיל 96, באתר ynet, 15 באפריל 2024
2. 1 2  אתר למנויים בלבד שירה נאות, "דורות של יוצרים חבים לה את הקריירה שלהם", באתר הארץ, 15 באפריל 2024
3. 1 2  טסלר, שירים במדים, עמ' 37 הערה 8.
4. 1 2  טסלר, שירים במדים, עמ' 37.
5. ↑  טסלר, שירים במדים, עמ' 56.
6. ↑  נעמי פולני, באתר "שרים במדים"
7. ↑  טסלר, שירים במדים, עמ' 179.
8. ↑  טסלר, שירים במדים, עמ' 180.
9. ↑  טסלר, שירים במדים, עמ' 91.
10. 1 2  טסלר, שירים במדים, עמ' 96 הערה 104.
11. ↑   נעמי פולני - קח את ליבי, סרטון באתר יוטיוב
12. ↑  ננעל פסטיבל קולנוע דרום, אתר מכללת ספיר, 21 בספטמבר 2019
13. ↑  מרב יודילוביץ', המפעל של פולני, באתר ynet, 5 בנובמבר 2007
14. ↑  מרב יודילוביץ', האם אמרו לך פעם?, באתר ynet, 14 בנובמבר 2007
15. ↑  המוזיקאית נעמי פולני קיבלה בצהריים (שלישי) אות הוקרה מיוחד על תרומתה לזמר העברי, אתר אוניברסיטת בר-אילן, 2.6.2009
16. ↑  שגיא בן נון‏, "תודה, חביבי!": נעמי פולני תקבל פרס הוקרה מנשיא המדינה, באתר וואלה!‏, 01 באפריל 2018
17. ↑  אתר למנויים בלבד איה חיות, פרס ישראל לתיאטרון יוענק השנה לנעמי פולני, באתר הארץ, 19 במרץ 2019
18. ↑  יותם ייני באתר סוכנות השחקנים שירה זינגר
19. ↑  במאית הלהקות הצבאיות נעמי פולני הלכה לעולמה בגיל 96, באתר ערוץ 7, 15 באפריל 2024

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300411905171
* ISNI: 0000 0000 7007 6060
* MusicBrainz: 95209a02-bedd-457f-b868-4d3f69e5c892
* VIAF: 97426822
* WorldCat: viaf-97426822

 |